**Misli in govor Anite Ogulin ob 8. marcu v Cankarjevem domu**

Ljubljana, 8. marec 2023

**Drage in spoštovane tovarišice - dekleta, žene, matere, babice**

Današnjemu prazniku v čast, lahko trdimo, da se je letošnje leto za ženske v Sloveniji pričelo dobesedno sanjsko.

Po mnogih desetletjih prizadevanj za enake možnosti žensk na vseh ravneh, smo dočakale preboj tudi v politiki. Ne le v znanosti, gospodarstvu, sociali, šolstvu, zdravstvu, kulturi, športu …Imamo žensko predsednico države. Imamo predsednico državnega zbora. Imamo ženske na vidnih drugih mestih, pa naj si gre za politiko, gospodarstvo, socialo, kulturo, šport…

Brez kančka dvoma smo silno ponosne nanje. So simbol združitev vseh prizadevanj generacij naših žensk, mam, babic, prababic, ki so se prebijale do znanj, izobrazbe, zaposlitve, pa vse do volilne pravice in družbenega priznanja. Pa tudi pravice do svobodnega odločanja o rojstvu otrok. Zavedamo se njihovega žrtvovanja za našo, družbeno enakopravnost. Ki jo gradimo tudi me.

Pa bi bile lahko z doseženim zadovoljne?

Groba ocena današnjega stanja enakopravnosti spolov, bi bila lahko zelo uspešna. Toda k presoji uspešnosti bi morale soditi tudi Lojzka s Primorske, pa Pepca iz Zasavja, pa Jožica z Dolenjske, Francka z Gorenjske – ki pozabljene od svojcev, sodelavcev, prijateljev in znancev samevajo v svojih mrzlih stanovanjih ali stanovanjskih hišah. Ki ne upajo iskati svojih pravic, po več kot treh desetletjih dela in skrbi za družino in družbo. Ki s svojimi prejemki najprej poplačajo vse položnice ali pa še to ne, da jim ne bi odvzeli strehe nad glavo. Ki jo hranijo za svoje potomce. Ti pa nimajo ne časa, v premnogih primerih tudi denarja ne, v nekaterih pa ne vesti, da bi pomagali svojim ostarelim in nemočnim mamam in babicam.

Bi bile z življenjem v kakršnega vzgajajo svoje otroke, lahko zadovoljne tudi Eva, Maša, Tanja, Tjaša in številne druge? Ja, tudi Evelina in Jahiba. Prav vse so zaposlene. V različnih oblikah dela garajo od zore do mraka, pa tudi ponoči. Imajo otroke, nekatere so ohranile tudi še odnos z možem. Toda njihovemu delavniku ni več konca. In fizično ter duševno izgorevajo in omahujejo pred vsakim novim dnem. Do kdaj bodo še zmogle?

Bi bile lahko s stanjem zadovoljne tudi ženske na odgovornih, zahtevnih in izčrpavajočih delovnih mestih in dejavnostih, kjer morajo biti popolne in morajo biti uspešne. Če ne bodo, jih čaka nižje delovno mesto ali celo odpoved. In plaz družbenih sodb. Hkrati pa so pred nemogočo dilemo kako vse obveznosti uskladiti tudi z zasebnim življenjem. Kjer se ob vsem, soočajo tudi s pričakovanji ostarelih staršev, otrok in partnerskih razmerij.

So lahko z življenjem, ki ga živijo zadovoljne mamice, ki se nepredstavljivo trudijo s svojimi otroki – tudi s težavami v razvoju, da bi bili enaki vrstnikom? Pa tiste, ki si izmišljajo tisoč in en izgovor, ker otroku ne morejo uresničiti želje – po eni majhni čokoladi? Lahko mirno spi mamica, ki ji je luč ugasnil neplačan račun elektrike? Je lahko zadovoljna mamica, ki se skupaj z otroki, pretepena in zaničevana, ekonomsko odvisna od moža, zbuja v mrzla jutra? Pa mamica, ki pred nami prosi za diskretno pomoč, da ne bo nihče vedel, da njen magisterij ali celo več, ne prinašata dovolj denarja, da bi lahko poskrbela za svoje tri otroke? Mož pa jih je, zaradi bede, v kateri so se znašli, zapustil.

Ne in ne. In tako se naša enakopravnost, kljub več kot stoletnemu boju za naše, človekove pravice, ki ga goreče in prizadevno nadaljujemo, ni uresničila v tem, da bi lahko živele enakovredno, zdravo, zadovoljno življenje.

Čas in tehnološki napredek v premnogih od nas ne spodbujajo več razvoja človečnosti, sočutja, solidarnosti, povezovanja. Terjajo pa učinkovitost, popolno podobo in uspešnost za vsako ceno. Terjajo razčlovečenje in nad človeškost.

Tudi sama sem se ujela v past, da nič kar počnem, ne počnem dovolj dobro. Od sebe sem in še terjam vse, in še več. Telo pa se je upiralo. Nisem ga slišala. Upiralo tempu in nalogam, ki sem si jih zadajala in morala uresničiti. Za to, da bo vsem lepo. Za to da bom opravičila svojo vlogo dobre hčere, žene, matere, delavke, družbene aktivistke, ….. Zmanjkalo mi je časa in energij – zase.

In kaj vam lahko povem 60 let kasneje? Ne pozabite nase!

In tako so in smo, po več kot 130 letih boja za pravice žensk izbojevale vsaj na videz zadovoljiv boj za enakost spolov. Ki to še ni. Pozabile pa smo nase.

Se bomo znale vsaj delno ustaviti? Se spojiti s svojimi zmožnostmi? Ne presegati lastnih meja? Bomo znale ohranjati vrednote zdravja, solidarnosti, odgovornosti, sočutja in jih prenašati našim hčeram in vnukinjam? Se bomo znale znova povezovati brez fige v žepu? Bomo znale biti iskrene do sebe, doma in v okolju kjer delujemo?

Čas je – da ozavestimo! Smo nepredstavljivo in spoštljivo hvaležne, da so generacije pred nami izborile vsaj navidezno enakost spolov. Za dejansko enakost in enakovrednost pa se moramo in bomo morale še naprej truditi in boriti.

In čas je, da poskrbimo tudi zase. Za življenje, ki je vredno življenja. Za to, da bomo tudi druga drugi lahko zrcalo spoštljive, sočutne, povezovalne odgovorne in uresničene ženske. In skrajni čas je, da poskrbimo za svoje zdravje! Kajti lahko nas močno skrbi tudi podatek, da preobremenjenost žensk vodi v različna bolezenska stanja že več kot polovico ženske populacije.

Čas je za prijaznejši danes in lepši jutri veh nas.

Bojujemo naprej! Iskrene čestitke k prazniku.